昆田化为金赋（以祭祀明洁神化之金为韵）
李觐 (Tang)
地有百瑞。美者惟金。其见寡。其应深。故因神而呈。足表至诚之道。从物以化。更彰肃祭之心。其祭惟何。首山之祀。其祭则那。我皇所致。始馨香以享德。终洁敬而展意。向清汉以式瞻。庶嘉祥于一至。于是乎神报以福。帝受以。昆田之上。金化于兹。考出地之形。时则亡也。观从革之状。维其有之。原其始也。未辨厥名。莫知其价。纷杂乎珍异。昭彰乎昼夜。呈祥于代。虽得神而生。入息于时。亦待神而化。及其变也。倏忽而成。烂然而明。初比粟而散点。竟如萤以乱呈。昔混丹砂。南面之虔诚始答。今辉瑶草。四方之正色遂生。山下荧煌。田间昭晰。向曙而野花齐媚。入暝而天星共列。祥风拂而逾丽。瑞露濡而更洁。至若随车表舜。还雨来秦。或因初以出。或从本而陈。未有迁移以礼。变化从神。以彼瑞为兹瑞。易前珍为后珍。则知宝非神而不见其祥。神非宝而莫临其祭。访古而昆田宛在。阅史而清风不替。别有泥沙久沈。光影常翳。顾兹神之所开。亦化形而表帝。